তথ্যবিবরণী নম্বর : ১২৮৭

**ক্যাবল নেটওয়ার্ক ডিজিটাল হলে সব পক্ষ উপকৃত হবে**

**--- তথ্য ও সম্প্রচার মন্ত্রী**

ঢাকা, ১৪ চৈত্র (২৮ মার্চ) :

তথ্য ও সম্প্রচার মন্ত্রী ড. হাছান মাহ্‌মুদ বলেছেন, ক্যাবল নেটওয়ার্ক ডিজিটাল হলে দর্শক, অপারেটর, সরকার সবাই উপকৃত হবে। দর্শক বেশি চ্যানেল ও স্বচ্ছতর ছবি পাবে, অপারেটররা ব্যবসার ঠিক হিসাব এবং সরকার ঠিক রাজস্ব পাবে। একইসাথে এ জন্য প্রয়োজনীয় সেট টপ বক্সগুলো যেন প্রান্তিক জনগোষ্ঠীসহ সবার সামর্থ্য অনুযায়ী কেনার সুযোগ থাকে সে বিষয়েও গুরুত্ব আরোপ করেন তিনি।

আজ রাজধানীর কাকরাইলে ডিপ্লোমা ইঞ্জিনিয়ার্স ইনস্টিটিউশন মিলনায়তনে ক্যাবল অপারেটরস এসোসিয়েশন অভ্ বাংলাদেশ (কোয়াব) আয়োজিত ইফতার সভায় প্রধান অতিথির বক্তৃতায় মন্ত্রী এ সব কথা বলেন।

দেশের ক্যাবল নেটওয়ার্ককে ডিজিটাল পদ্ধতিতে রূপান্তরের পথিকৃৎ আওয়ামী লীগের যুগ্ম সাধারণ সম্পাদক হাছান মাহমুদ বলেন, আমরা একেকটি এলাকা ব্লক করে নেটওয়ার্ক ডিজিটাল করাতে চাই না। ডিজিটাল করার প্রক্রিয়ার শুরুতে এনালগ পদ্ধতিও পাশাপাশি থাকতে পারে। তবে ডিজিটাল পদ্ধতিতে দেশি-বিদেশি সকল চ্যানেল আর এনালগ পদ্ধতিতে শুধু দেশি চ্যানেল দেখা যাবে।

সম্প্রচারমন্ত্রী স্মরণ করিয়ে দেন, ‘প্রধানমন্ত্রী শেখ হাসিনার হাত ধরেই দেশে বেসরকারি টেলিভিশনের যাত্রা শুরু। এখন প্রায় ৩৬টির মতো টিভি চ্যানেল সম্প্রচারে আছে, আরো আসছে। এটি না হলে আজ কেউ টিভি চ্যানেল মালিক বা ক্যাবল অপারেটর থাকতেন না। সুতরাং যার নেতৃত্বে দেশ অদম্যগতিতে এগিয়ে চলেছে, যার কারণে এই শিল্পের বিকাশ, তার নেতৃত্বে এই অগ্রযাত্রা বজায় রাখার বিষয়টি ভাবনায় রাখার অনুরোধ জানাই।’

হাছান মাহ্‌মুদ এ সময় কয়েক দশক ধরে টিভি চ্যানেলগুলো প্রান্তিক জনগোষ্ঠীসহ সারা দেশের মানুষের কাছে পৌঁছে দেওয়ায় ক্যাবল অপারেটরদের ভূমিকার প্রশংসা করেন। আইনানুসারে বিদেশি চ্যানেলগুলোর বিজ্ঞাপনমুক্ত বা ক্লিনফিড সম্প্রচার ও টিভি চ্যানেলগুলোর ক্রম ঠিক রাখার বিষয়ে সহযোগিতার জন্য তিনি তাদের ধন্যবাদ জানান।

কোয়াব নেতৃবৃন্দের উত্থাপিত দাবির প্রেক্ষিতে মন্ত্রী বলেন, ক্যাবল অপারেটররা ইন্টারনেট সংযোগ দেওয়া শুরু করলে যেমন এক ব্যবসা অঙ্গনে অন্যের ঢুকে পড়া হবে, সেটি ওটিটি প্লাটফর্ম এবং অন্য সব ক্ষেত্রেই প্রযোজ্য। ওটিটি নীতিমালার চূড়ান্ত খসড়াটি হাইকোর্টের অনুমোদন হয়ে এলে এ সব বিষয়ে সুনির্দিষ্ট পদক্ষেপ নেওয়া যাবে।

কোয়াব সভাপতি এবিএম সাইফুল হোসেনের সভাপতিত্বে সংগঠনের সাধারণ সম্পাদক সৈয়দ মোশাররফ আলী, সহসভাপতি রাশেদুর রহমান মালিক ও সৈয়দ হাবিব আলী, সাবেক সভাপতি আনোয়ার পারভেজ প্রমুখ সভায় বক্তব্য রাখেন। একাত্তর টিভির চেয়ারম্যান মোজাম্মেল হক বাবু, এশিয়ান টিভির চেয়ারম্যান হারুনুর রশীদসহ বেসরকারি টেলিভিশন চ্যানেলের দায়িত্বশীল কর্মকর্তারা ইফতারে উপস্থিত ছিলেন।

#

আকরাম/পাশা/সঞ্জীব/মোশারফ/জয়নুল/২০২৩/২০৪৫ঘণ্টা

তথ্যবিবরণী নম্বর : ১২৮৬

**স্মার্ট ডাকঘর রূপান্তর নিশ্চিত করতে স্মার্ট ডাককর্মী তৈরি করতে হবে**

**--- ডাক ও টেলিযোগাযোগ মন্ত্রী**

ঢাকা, ১৪ চৈত্র (২৮ মার্চ) :

ডাক ও টেলিযেগাযোগ মন্ত্রী মোস্তাফা জব্বার বলেছেন, স্মার্ট বাংলাদেশের জন্য স্মার্ট ডাক ব্যবস্থা অপরিহার্য। স্মার্ট ডাকঘর রূপান্তর নিশ্চিত করতে ডিজিটাল দক্ষতা সম্পন্ন স্মার্ট ডাককর্মী তৈরি করতে হবে। ডাককর্মীদের ডিজিটাল দক্ষতা সম্পন্ন মানবসম্পদ হিসেবে তৈরি করা বড় চ্যালেঞ্জ। এই চ্যালেঞ্জ যত কঠিনই হোক তা মোকাবিলা করে স্মার্ট ডাকঘর বিনির্মাণের স্বপ্ন বাস্তবায়ন আমাদেরকে করতেই হবে। সামনের দিনে স্মার্ট ফোনের মতো একটা ডিজিটাল যন্ত্র দিয়ে তাদের ডাক সেবা পরিচালনা করতে হবে। তিনি ডাক কর্মীদের ডিজিটাল দক্ষতা প্রদানে করণীয় নির্ধারণ ও বাস্তবায়নে সংশ্লিষ্টদের নির্দেশ দেন। মন্ত্রী ডাক অধিদপ্তরের এডিএ কর্মীদের একটি স্থায়ী ব্যবস্থা করার আহ্বান জানান।

মন্ত্রী আজ ঢাকায় ডাকভবন মিলনায়তনে বাংলাদেশ পোস্ট অফিসের জন্য অটোমেটেড মেইল প্রসেসিং সেন্টার নির্মাণ সমীক্ষার চূড়ান্ত প্রতিবেদন হস্তান্তর অনুষ্ঠানে প্রধান অতিথির বক্তৃতায় এসব কথা বলেন।

ডাক ও টেলিযোগাযোগ মন্ত্রী বলেন, চিঠির যুগ শেষ হয়ে গেলেও ডাকের প্রয়োজনীয়তা ও কর্মপরিধি বৃদ্ধি পাওয়ায় ডাকের নতুন করে ঘুরে দাঁড়াবার সময় এসেছে। দেশব্যাপী ডাকঘরের বিশাল অবকাঠামো ও নেটওয়ার্ক যথাযথভাবে কাজে লাগাতে পারলে দেশ উপকৃত হবে। আজকের ডিজিটাল প্রযুক্তির যুগে প্রতিটি মানুষে মানুষে যোগাযোগের ব্যবস্থাও ডাক অধিদপ্তর করতে পারে। এই প্রতিষ্ঠান দেশের প্রতি প্রান্তের প্রতিটি মানুষ চিনে। তিনি বলেন, উপনিবেশ আমলে সৃষ্ট অবকাঠামো কোনো অবস্থাতেই বাংলাদেশের ডিজিটাল রূপান্তরের সাথে মিলে না। তিনি সমীক্ষা প্রতিবেদন তৈরির কাজটি ডাকসেবার জন্য একটি ঐতিহাসিক ঘটনা বলে উল্লেখ করেন। ডিজিটাল প্রযুক্তির বিকাশের এই অগ্রদূত ডাকঘর ডিজিটাইজ করতে এটুআই এর সহযোগিতার প্রশংসা করে বলেন, সরকারি প্রতিষ্ঠানকে ডিজিটাল করতে এটুআই প্রচুর সলিউশন তৈরি করেছে। আমাদের দেখতে হবে যে প্রতিষ্ঠানের রূপান্তরের দরকার সেই প্রতিষ্ঠান রূপান্তর হচ্ছে কী না। ডাক কর্মকর্তাদের সমন্বয়ে ডিএসডিএল সুপারিশ তৈরি এটুআইয়ের একটি ফলপ্রসূ উদ্যোগ বলে মন্ত্রী উল্লেখ করে বলেন, ডিএসডিএল সুপারিশ আলোর মুখ দেখতে পাবে এবং এ কাজে দৃষ্টান্ত স্থাপিত হয়েছে। ডাক ও টেলিযোগাযোগ মন্ত্রী বলেন, বর্তমানে যে পদ্ধতিতে ডাকসেবা পরিচালিত হচ্ছে তা কায়িক শ্রমনির্ভর। আমরা প্রচলিত পদ্ধতি ভেঙে নতুন পদ্ধতিতে উত্তরণের যাত্রা শুরু করেছি। প্রধানমন্ত্রী শেখ হাসিনার গতিশীল নেতৃত্বে স্মার্ট ডাকঘর বাস্তবায়িত হবেই।

ডাক অধিদপ্তরের মহাপরিচালক মোঃ হারুনুর রশীদ এর সভাপতিত্বে অনুষ্ঠানে ডাক ও টেলিযোাগাযোগ বিভাগের অতিরিক্ত সচিব মোঃ মাহবুব-উল-আলম এবং এটুআই কর্মকর্তা ফরহাদ শেখ অনুষ্ঠানে বক্তৃতা করেন।

#

শেফায়েত/পাশা/সঞ্জীব/মোশারফ/জয়নুল/২০২৩/২০৩০ঘণ্টা

Handout Number: 1285

**Ambassador of Belgium calls on State Minister for Foreign Affairs**

Dhaka, 28 March 2023:

Ambassador of the Kingdom of Belgium to Bangladesh with residence in New Delhi, Didier Vanderhasselt called on State Minister for Foreign Affairs Md. Shahriar Alam at the latter’s office today.

The State Minister, during the call on, recalled with gratitude Belgium’s recognition of Bangladesh as an independent state in February 1972 and expressed satisfaction at the ever-growing bilateral relations between the two friendly countries. He thanked the Belgian Ambassador for leading a regional trade mission to Bangladesh to explore business opportunities and sought Belgium’s supports in developing agribusiness facilities in Bangladesh, particularly in storage, transport, and processing fields. Highly appreciating Bangladesh’s rapid socio-economic growth, the Ambassador of Belgium touched upon the very fruitful visit of the Queen Mathilde of the Belgians to Bangladesh in February this year. He also observed that enormous trade and investment opportunities exist between the two countries, particularly in agribusiness, renewable energy, port and road transport infrastructure, dredging, logistics, water purification, etc. sectors. He briefed State Minister about the very fruitful business seminar on ‘Innovative Business Opportunities from Belgium’ and B2B sessions between the visiting Belgian and local business delegations hosted last afternoon in a local hotel in Dhaka.

The two sides also discussed various other bilateral and international issues of mutual interest, including regular bilateral consultations, trade facilitation measures, consular cooperation, migration and mobility, Bangladesh-EU cooperation, Belgium’s EU Presidency in 2024, cooperation on elections in different international fora, etc.

#

Reza/Pasha/Sanjib/Mosharaf/Shamim/2023/2010 Hrs.

তথ্যবিবরণী নম্বর : ১২৮৪

**তিন দিনব্যাপী জাতীয় ভূমি সম্মেলন শুরু হচ্ছে ২৯ মার্চ**

ঢাকা, ১৪ চৈত্র (২৮ মার্চ) :

আগামীকাল থেকে শুরু হচ্ছে ৩ দিনব্যাপী জাতীয় ভূমি সম্মেলন। প্রধানমন্ত্রী শেখ হাসিনা রাজধানীর বঙ্গবন্ধু সম্মেলনকেন্দ্রে উপস্থিত হয়ে দেশে এই প্রথমবারের মতো অনুষ্ঠেয় জাতীয় ভূমি সম্মেলন উদ্বোধন করবেন। প্রধানমন্ত্রী একইসাথে ভূমি মন্ত্রণালয়ের ৭টি নতুন উদ্যোগও উদ্বোধন করবেন।

স্মার্ট বাংলাদেশ বিনির্মাণে ভূমি মন্ত্রণালয়ের ভূমিকা তুলে ধরা এবং ভূমিসেবা ডিজিটালাইজেশনের ভবিষ্যৎ চ্যালেঞ্জসমূহ খুঁজে বের করে তা মোকাবিলায় করণীয় নির্ধারণ করতে আগামী ২৯ থেকে ৩১ মার্চ জাতীয় ভূমি সম্মেলন আয়োজন করতে যাচ্ছে ভূমি মন্ত্রণালয়। জাতীয় ভূমি সম্মেলনের অন্যান্য লক্ষ্যের মধ্যে রয়েছে ভূমি মন্ত্রণালয়ের গৃহীত পদক্ষেপ সম্পর্কে নাগরিক, সরকারি সংস্থা, অংশীজনের অবহিত করানো, তাঁদের মধ্যে ভূমি ব্যবস্থাপনা সম্পর্কে সচেতনতা সৃষ্টি করা এবং ভূমি সংক্রান্ত বিদ্যমান আইন ও বিধিবিধান সম্পর্কে ধারণা দেয়া।

৭টি উদ্যোগের মধ্যে অন্যতম হচ্ছে জাতির পিতার স্মৃতিবিজড়িত লক্ষ্মীপুরের রামগতিতে স্থাপন করা বঙ্গবন্ধু শেখ মুজিব স্মৃতিস্তম্ভ ও বঙ্গবন্ধু শেখ মুজিব গুচ্ছগ্রাম কমপ্লেক্স। বাকি ৬টি উদ্যোগ হচ্ছে রেজিস্ট্রেশন-মিউটেশন আন্তঃসংযোগ, স্মার্ট ভূমি নকশা, স্মার্ট ভূমি রেকর্ডস, স্মার্ট ভূমি পিডিয়া, স্মার্ট ভূমিসেবা কেন্দ্র এবং ইউনিয়ন ভূমি অফিস।

উল্লেখ্য, উদ্বোধনী অনুষ্ঠানের দিন অপরাহ্নে ও পরবর্তী দুই দিন ‘স্মার্ট ভূমি ব্যবস্থাপনায় মাঠ প্রশাসন’, ‘সায়রাত ও খাসজমি ব্যবস্থাপনা’, ‘অধিগ্রহণ ব্যবস্থাপনা, সরকারি মামলা ও সরকারি ক্রয় ব্যবস্থাপনা’ এবং ‘বাংলাদেশ ডিজিটাল জরিপ’ শীর্ষক চারটি সেমিনার/প্যানেল ডিসকাশন অনুষ্ঠিত হবে। সম্মেলনের দ্বিতীয় এবং তৃতীয় দিনের কার্যক্রম রাজধানীর বিয়াম ফাউন্ডেশনে অনুষ্ঠিত হবে।

#

নাহিয়ান/পাশা/সঞ্জীব/মোশারফ/জয়নুল/২০২৩/১৯৩০ঘণ্টা

তথ্যবিবরণী নম্বর : ১২৮৩

**আমাদের তরুণ উদ্ভাবকেরা শুধু দেশের নয়, বিশ্বের সমস্যা সমাধান করবে**

**---আইসিটি প্রতিমন্ত্রী**

ঢাকা, ১৪ চৈত্র (২৮ মার্চ) :

  তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক দেশের সমস্যাগুলোর প্রযুক্তিনির্ভর সমাধান দিয়ে অর্থনৈতিক সংকট মোকাবিলায় তরুণ উদ্ভাবকদের প্রতি আহ্বান জানিয়ে বলেছেন, আমাদের তরুণদের মেধার ঘাটতি নেই, তাদের প্রয়োজন সহযোগিতা। বঙ্গবন্ধু ইনোভেশন গ্র্যান্টের মাধ্যমে আমরা সেই সুযোগ করে দিচ্ছি। তিনি আরো বলেন, আমাদের তরুণ উদ্ভাবকেরা শুধু দেশের নয়, বিশ্বের সমস্যা সমাধান করবে বলে তিনি আশাবাদ ব্যক্ত করেন।

  প্রতিমন্ত্রী আজ বাংলাদেশ কম্পিউটার কাউন্সিল মিলনায়তনে দেশের উদ্যোক্তা ও স্টার্টআপদের জন্য সর্ববৃহৎ আয়োজন বঙ্গবন্ধু ইনোভেশন গ্র্যান্ট (বিগ) এর তৃতীয় পর্বের উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

  অনুষ্ঠানে আইডিয়া প্রকল্পের পরিচালক মোঃ আলতাফ হোসেনের সভাপতিত্বে অন্যান্যের মধ্যে বক্তব্য রাখেন তথ্য ও যোগাযোগ প্রযুক্তি বিভাগের সচিব মোঃ সামসুল আরেফিন, বাংলাদেশ কম্পিউটার কাউন্সিল (বিসিসি) এর নির্বাহী পরিচালক রণজিৎ কুমার এবং স্টার্টআপ বাংলাদেশ লিমিটেডের ব্যবস্থাপনা পরিচালক সামি আহমেদ।

প্রতিমন্ত্রী বলেন, উদ্যোক্তাদের সহযোগিতার জন্য আমরা ইনোভেশন এন্ড আন্ডার প্রেনিউরশিপ একাডেমি প্রকল্প চালু ও স্টার্টআপ বাংলাদেশ লিমিটেড প্রতিষ্ঠা করেছি। এ প্রতিষ্ঠানসমূহের মাধ্যমে দেশে স্টার্টআপ ইকোসিস্টেম গড়ে উঠবে। পাশাপাশি ভবিষ্যতে বাংলাদেশ বিনিয়োগকারীদের আকর্ষণীয় হাব-এ পরিণত হবে। তিনি আরো বলেন, ভারত-সিঙ্গাপুরের মধ্য থেকে এরই মধ্যে বাংলাদেশের স্টার্টআপগুলোকে ৮০০ মিলিয়নের বেশি বিনিয়োগ এসেছে। স্টার্টআপ ধীরে ধীরে ওঠে না; রকেটের গতিতে ওঠে। বিকাশ, নগদ ও শপআপ এরই মধ্যে বিলিয়ন ডলারের কোম্পানি হয়েছে।

উল্লেখ্য, বঙ্গবন্ধু ইনোভেশন গ্র্যান্ট ২০২৩ এর পুরস্কার হিসেবে সেরা একটি স্টার্টআপকে দেওয়া হবে বিশেষ সম্মাননা এবং গ্র্যান্ট হিসেবে ১ কোটি টাকা অনুদান। বাকি নির্বাচিত তালিকার সেরা ৫০ স্টার্টআপ এর প্রত্যেককে দেওয়া হবে ১০ লাখ টাকা করে অনুদান। এছাড়া, স্টার্টআপদের জন্য রয়েছে বিনিয়োগ পাবার সুবিধাসহ নানা সুযোগ। অর্থাৎ সেরা ৫১টি স্টার্টআপকে মোট ৬ কোটি টাকা অনুদান হিসেবে দেওয়া হবে। শুধু তাই নয়, বিগ ২০২৩ এর সেরা ৫১টি স্টার্টআপকেই দেওয়া হবে বিশেষ সম্মাননা সনদ।

বিগ সর্বপ্রথম ২০১৯ সালে স্টার্টআপদের কাছে ব্যাপক জনপ্রিয়তা পাওয়ার পর ২০২১ সালে সফলভাবে ২য় বারের মতো অনুষ্ঠিত হয়। এরই প্রেক্ষিতে, ২০২৩ সালে উক্ত জনপ্রিয় আয়োজনটি ৩য় বারের মতো আয়োজন করার সিদ্ধান্ত গ্রহণ করা হয়। এবারের আয়োজনের প্রতিপাদ্য বিষয় হলো ‘DARE TO STAND BIG’।

  নিবন্ধন ও বিগ সম্পর্কে আরো বিস্তারিত জানতে ভিজিট করতে হবে [www.big.gov.bd](http://www.big.gov.bd/) এই ওয়েবসাইটে।

#

 শহিদুল/পাশা/সঞ্জীব/মোশারফ/শামীম/২০২৩/১৮৫০ঘণ্টা

তথ্যবিবরণী                                                                                            নম্বর : ১২৮২

**বাংলাদেশ মুক্তিযোদ্ধা সংসদ কেন্দ্রীয় কমান্ড কাউন্সিল, জেলা, মহানগর ও উপজেলা**

**কমান্ডসমূহের নির্বাচন ২০২২-২৩ এর সংশোধিত নির্বাচনি তফসিল ঘোষণা**

ঢাকা**,**১৪ চৈত্র (২৮ মার্চ) :

বাংলাদেশ মুক্তিযোদ্ধা সংসদ কেন্দ্রীয় কমান্ড কাউন্সিল, জেলা, মহানগর ও উপজেলা কমান্ডসমূহের নির্বাচন ২০২২-২৩ এর সংশোধিত নির্বাচনি তফসিল ঘোষণা করা হয়েছে।

ভোটার তালিকা প্রকাশ: খসড়া ভোটার তালিকা প্রকাশ করা হয় ১৯ মার্চ; খসড়া ভোটার তালিকার ওপর দাবি, আপত্তি ও সংশোধনী করা হয় ২২ মার্চ; দাবি, আপত্তি ও সংশোধনী নিষ্পত্তি ৩০ মার্চ; চূড়ান্ত ভোটার তালিকা প্রকাশ ৫ এপ্রিল।

নির্বাচনি তফসিল: মনোনয়নপত্র বিতরণ ৫ এপ্রিল থেকে ৯ এপ্রিল; মনোনয়নপত্র দাখিল ১০ এপ্রিল; মনোনয়নপত্র বাছাই ১১ এপ্রিল; প্রার্থিতা বাতিলের সিদ্ধান্তের বিরুদ্ধে আপিল ১৩ এপ্রিল; আপিল নিষ্পত্তি ১৬ এপ্রিল; মনোনয়নপত্র প্রত্যাহার ১৭ এপ্রিল; চূড়ান্ত প্রার্থীর তালিকা প্রকাশ ১৮ এপ্রিল; প্রতীক বরাদ্দ ২৭ এপ্রিল; ভোট গ্রহণ ২০ মে ২০২৩।

মুক্তিযুদ্ধ বিষয়ক মন্ত্রণালয়ের অতিরিক্ত সচিব (প্রশাসন) রঞ্জিত কুমার দাস স্বাক্ষরিত এক বিজ্ঞপ্তিতে এ তথ্য জানানো হয়।

#

রঞ্জিত/পাশা/সঞ্জীব/মোশারফ/রেজাউল/২০২৩/১৭৩০ ঘণ্টা

তথ্যবিবরণী                                                                                             নম্বর : ১২৮১

**কোভিড-১৯ সংক্রান্ত সর্বশেষ প্রতিবেদন**

 ঢাকা**,**১৪ চৈত্র (২৮ মার্চ) :

          স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩৭ শতাংশ। এ সময় ১ হাজার ৬২৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে এক জনের মৃত্যু হয়েছে। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৮২১ জন।

                                                      #

সুলতানা/পাশা/মোশারফ/রেজাউল/২০২৩/১৬২০ ঘণ্টা

তথ্যবিবরণী                                                            নম্বর : ১২৮০

**ভারত মহাসাগরীয় অঞ্চলের সক্ষমতা উন্নয়নে**

**পারস্পরিক সহযোগিতা বাড়াতে পররাষ্ট্রমন্ত্রীর আহ্বান**

ঢাকা, ১৪ চৈত্র (২৮ মার্চ) :

আজ ঢাকায় শুরু হয়েছে আইওসি রিজিয়নাল কমিটি ফর দ্য সেন্ট্রাল ইন্ডিয়ান ওশান (আইসিওআইএনডিও)-এর নবম আন্তঃসরকারি অধিবেশন। বাংলাদেশসহ ১৪টি দেশের প্রতিনিধি, আইওসি-ইউনেস্কো সচিবালয়, ইন্ডিয়ান ওশান কমিশন এবং বিশ্বব্যাংকের স্বতন্ত্র পর্যবেক্ষক ও প্রতিনিধিরা এ অধিবেশনে অংশগ্রহণ করছে। অংশগ্রহণকারী দেশগুলো হলো- বাংলাদেশ, ফ্রান্স, ভারত, ইন্দোনেশিয়া, ইরান, কুয়েত, মালয়েশিয়া, পাকিস্তান, কাতার, শ্রীলঙ্কা, সংযুক্ত আরব আমিরাত, মালদ্বীপ, সৌদি আরব এবং ইয়েমেন। রাজধানীর হোটেল ইন্টারকন্টিনেন্টালে এই অধিবেশন চলবে ৩০ মার্চ পর্যন্ত।

পররাষ্ট্রমন্ত্রী ড. এ কে আব্দুল মোমেন এক ভিডিও বার্তার মাধ্যমে সেশনের উদ্বোধন করেন।

পররাষ্ট্রমন্ত্রী তাঁর বক্তব্যে এই অঞ্চলের নিরাপত্তা, সংযোগ, শান্তি ও সমৃদ্ধির জন্য ভারত মহাসাগরের গুরুত্ব তুলে ধরেন। এছাড়া আঞ্চলিক ও আন্তর্জাতিক অঙ্গনে সামুদ্রিক বৈজ্ঞানিক গবেষণা কার্যক্রম পরিচালনা; প্রকল্প গ্রহণ; এবং সমুদ্র পর্যবেক্ষণ ও তথ্য ব্যবস্থাপনার ক্ষেত্রে ভারত মহাসাগরের সদস্য রাষ্ট্রগুলোকে তাদের সুনির্দিষ্ট স্বার্থ ও অগ্রাধিকার বিবেচনা করে এই অঞ্চলের সক্ষমতা উন্নয়ন এবং সংশ্লিষ্ট কার্যক্রমে পারস্পরিক সহযোগিতা বাড়াতে আহ্বান জানান। পররাষ্ট্রমন্ত্রী ভারত মহাসাগরীয় আঞ্চলিক কমিটিকে একটি সাব-কমিশনে উন্নীত করতে বাংলাদেশের পক্ষ থেকে সর্বাত্মক প্রচেষ্টার আশ্বাস দেন।

প্রথম দিনের অধিবেশনে বক্তব্য রাখেন পররাষ্ট্র মন্ত্রণালয়ের মেরিটাইম অ্যাফেয়ার্স ইউনিটের সচিব রিয়ার এ্যাডমিরাল মোঃ খুরশেদ আলম এবং ইন্টারগভর্নমেন্টাল ওসিয়ানোগ্রাফিক কমিশন (আইওসি)-এর নির্বাহী সচিব ভ্লাদিমির রিয়াবিনিন। এছাড়া আইওসি সভাপতি এরিয়েল হার্নান ট্রয়সি, ইন্টারন্যাশনাল সীবেড অথরিটি এর মহাসচিব মাইকেল ডব্লিউ লজ এবং আইওসি আফ্রিকার সভাপতি প্রফেসর আফিয়ান কৌদিও ভিডিও বার্তার মাধ্যমে প্রথম দিনের অধিবেশনে বক্তব্য রাখেন।

তিনদিনব্যাপী অধিবেশনে সুনীল অর্থনীতি, সামুদ্রিক জীববৈচিত্র্য সংরক্ষণ, সমুদ্রের বাস্তুতন্ত্র ও মানবস্বাস্থ্য, জাতিসংঘ ঘোষিত সমুদ্র বিজ্ঞানের জাতিসংঘ দশকসহ অন্যান্য গুরুত্বপূর্ণ বিষয় নিয়ে বিস্তারিত আলোচনা হবে।

#

মোহসিন/পরীক্ষিৎ/সিরাজ/আসমা/২০২৩/১৫২০ ঘণ্টা

তথ্যবিবরণী                                                            নম্বর : ১২৭৯

**ভগ্নিপতির মৃত্যুতে মহিলা ও শিশু বিষয়ক প্রতিমন্ত্রীর শোক**

ঢাকা, ১৪ চৈত্র (২৮ মার্চ) :

মহিলা ও শিশু বিষয়ক মন্ত্রণালয়ের প্রতিমন্ত্রী ফজিলাতুন নেসা ইন্দিরার বড় বোনের স্বামী মোঃ আমির হোসেন (৯০) আজ সকাল ৯.০৫ ঘটিকায় ঢাকায় জাতীয় হৃদরোগ ইনস্টিটিউট হাসপাতালে ইন্তেকাল করেছেন (ইন্নালিল্লাহি..............রাজিউন)।

মোঃ আমির হোসেনের মৃত্যুতে প্রতিমন্ত্রী ফজিলাতুন নেসা ইন্দিরা ও মন্ত্রণালয়ের সচিব মোঃ হাসানুজ্জামান কল্লোল গভীর শোক প্রকাশ ও বিদেহী আত্মার মাগফেরাত কামনা করেন। তাঁরা শোকসন্তপ্ত পরিবারের সদস্যদের প্রতি সমবেদনা জানান।

#

আলমগীর/পরীক্ষিৎ/সিরাজ/সাঈদা/আসমা/২০২৩/১৩৩০ ঘণ্টা

তথ্যবিবরণী নম্বর : ১২৭৮

**বাংলাদেশ সম্পর্কে** **অপপ্রচারকারীদের বিরুদ্ধে সোচ্চার থাকতে হবে**

**- পররাষ্ট্রমন্ত্রী**

ঢাকা, ১৪ চৈত্র (২৮ মার্চ) :

বিদেশিদের কাছে বাংলাদেশ সম্পর্কে অপপ্রচারকারীদের বিরুদ্ধে সতর্ক থাকতে আহবান জানিয়েছেন পররাষ্ট্রমন্ত্রী ড. এ কে আব্দুল মোমেন।

গতকাল রাজধানীর সুপ্রিমকোর্ট বার অ্যাসোসিয়েশন মিলনায়তনে স্বাধীনতার ৫২তম বার্ষিকী উদযাপন উপলক্ষ্যে বঙ্গবন্ধু ফাউন্ডেশন আয়োজিত ‘বঙ্গবন্ধু ও বাংলাদেশ’ শীর্ষক আলোচনা সভায় সভাপতির বক্তব্যে তিনি এ কথা বলেন।

পররাষ্ট্রমন্ত্রী বলেন, সাম্প্রতিককালে কিছু নালিশ পার্টি আমাদের বিরুদ্ধে বিভিন্নরকম প্রচারণা চালাচ্ছে। তারা বলে বেড়ায় আওয়ামী লীগ নাকি গণতন্ত্রে বিশ্বাস করে না। তারা বলে যে, শেখ হাসিনার সরকার নাকি গণতন্ত্র ধ্বংস করেছে। এসব অপপ্রচারকারীদের উদ্দেশে তিনি বলেন, তাদের সময়ে এক কোটি ভুয়া ভোটার হয়েছিল। আর শেখ হাসিনার সরকার ভুয়া ভোটার হওয়ার সব পথ বন্ধ করে বায়োমেট্রিক ফটো আইডি করে দিয়েছেন, স্বচ্ছ ব্যালট বাক্স তৈরি করেছেন, আর স্বাধীন নির্বাচন কমিশন করে দিয়েছেন। গত ১৪ বছরে দেশে শত শত নির্বাচন হয়েছে- এই তথ্যগুলো পৃথিবীকে জানানো দরকার। শেখ হাসিনার সরকারের স্থিতিশীলতার কারণে গত ১৪ বছরে আমাদের যে অভাবনীয় সাফল্য সেটাও জানানো দরকার।

ড. মোমেন বলেন, ’৭০ এর নির্বাচনে আওয়ামী লীগ যখন সংখ্যাগরিষ্ঠতা পেয়ে বিজয়ী হয়, তখন আওয়ামী লীগেরই সরকার গঠন করার কথা ছিল। কিন্তু পশ্চিম পাকিস্তানিরা সরকার গঠন প্রক্রিয়া বানচাল করে দেয় এবং গণহত্যা শুরু করে। সেই প্রেক্ষাপটে জাতির পিতা বঙ্গবন্ধু শেখ মুজিবুর রহমান আমাদের স্বাধীনতার ঘোষণা দেন।

১৯৭১ সালে বাংলাদেশে সংঘটিত গণহত্যার স্বীকৃতি প্রসঙ্গে পররাষ্ট্রমন্ত্রী বলেন, ‘সম্প্রতি আমাদের বন্ধুরাষ্ট্র আমেরিকা ঘোষণা দিয়েছে যে, মিয়ানমারে রোহিঙ্গাদের উপর গণহত্যা হয়েছে। আমেরিকা আমাদের বন্ধুদেশ, আমি আশা করবো- ৭১ সালে বাংলাদেশে যে গণহত্যা হয়েছিল, সেটাও আমেরিকা স্বীকার করবে।’

অনুষ্ঠানে বাংলাদেশ ইন্স্যুরেন্স অ্যাসোসিয়েশনের প্রেসিডেন্ট শেখ কবির হোসেনসহ বঙ্গবন্ধু ফাউন্ডেশন কেন্দ্রীয় কমিটির নির্বাহী সভাপতি ড. মশিউর মালেক এবং ফাউন্ডেশনের নেতৃবৃন্দ উপস্থিত ছিলেন।

#

মোহসিন/পরীক্ষিৎ/সিরাজ/সাঈদা/ইমা/২০২৩/১১০০ ঘন্টা